በደማስቆ አቅራቢያ እየተደረገ ያለው የአየር ጥቃት እንደሚቀጥል ኢራን አስታወቃለች
በሶሪያ መዲና ደማስቆ አቅራቢያ ምስራቅ ግሁታ ላይ እየተደረገ ያለው የአየር ጥቃት እንደሚቀጥል ኢራን አስታወቀች፡፡ሶሪያ ሺህዎችን ለህልፈተ ህይወት ሚሊዮኖችን ደግሞ ለስደት ሰቆቃ መስዋዕት አድርጋ ማቅረብ ከጀመረች እነሆ ሰባት ዓመታትን ልትደፍን የቀራት አንድ ወር ብቻ ነው፡፡በዚህ አንድ ሳምንት ደግሞ በዜጎቿ ላይ የሚደርሰው ሞት በእጅጉ ገዝፎ ባለፉት 7 ቀናት በምስራቅ ግሁታ ብቻ በሶሪያ መንግስት እና አጋሮቹ የአየር ላይ ድብደባ ህይወታቸው የተቀጠፉ ሶሪያውያን ቁጥር 500ን ተሻግሯል፡፡ይህንኑ አስመልክቶ ምንም እንኳን ቀርፋፋ ሊባል የሚችል እርምጃ እየወሰደ ያለው የተባበሩት መንግስታት ድርጅት ለግሁታ አካባቢ ንጹሃን ዜጎች የህክምና እና ሎሎች ሰብአዊ ዲጋፎች እንዲደርሳቸው በማሰብ ባሳለፍነው አርብ በኒውዮርክ መክሮ ቅዳሜ እለት የ30 ቀናት የተኩስ አቁም ውሳነ ማስተላለፉ ይታወቃል፡፡ይህ ከሁለት ቀናት በፊት የተላለፈውን ውሳኔ ሳይጣስ ለመቆየት የፈጀበት ግዜ ሰዓታትን ብቻ ነበር፡፡ከምስራቅ ግሁታ የአየር ላይ ጥቃት ጀርባ ከቆሙ የሶሪያ መንግስት አጋር ሀይሎች አንዷ የሆነችው ኢራን በግሁታ የሚዘንበው የቦምብ ናዳ ቀጣይ ነው ስትል አስታውቃለች፡፡ሌላኛው የበሽር አላሳድ መንግስት የጀርባ አጥንት የሆነች ሀገር ቱርክም በሰብዓዊ እርዳታ ስር የተሸሸገው የጸጥታ ምክር ቤቱ የተኩስ አቅም ስምምነት ድራማ ከእርምጃችን አያስቆመንም ስትል የቴህራንን ሀሳብ ታጠናክራለች፡፡በእርግጥ ሌላኛዋ የግሁታ የአየር ጥቃቱ አጋር እንደሆነች የምትታሰበው ሩሲያም ብትሆን በሶሪያ ምድር ላይ የተሸሸጉ አልቃይዳ፣ አይ ኤስ አይ ኤስ እና ኑስራ ፍሮንትን የመሳሰሉ የሽብር ቡድኖች ላይ የምናደርገው ጥቃት የተኩስ አቁም ስምምነቱ የማያካትተው ነው በሚል የስምምነቱ ቅድመ ሁኔታ አድርጋ ማቅረቧ አይዘነጋም፡፡ትናንት በምስራቅ ግሁታ በጸረ መንግስት ቡድኖች እና የመንግስት ደጋፊ ወታደሮች መሃል በተከፈተው ተኩስ የ31 ዜጎች ህይወት አልፏል፡፡ይህ አሃዝም በአንድ ሳምንት ውስጥ ብቻ በዚችው ስፍራ ህይወታቸው ያለፈው ሶሪያውያን ቁጥር ከ500 የሚያሻግር ሲሆን ከእነዚህ ውስጥ ከ120 የሚልቁት ደግሞ ህጻናት ናቸው፡፡የሀያላኑ የዓለም መንግስታት ዋነኛ ትኩረት የሆነችው ሶሪያ እፎይታ እንድታገኝም የሩሲያ ፕሬዝዳንት ቪላድሚር ፑቲን ከፈረንሳይ እና ጀርመን አቻቸው ኢማኑኤል ማክሮን እና አንጌላ መርኬል ጋር የተኩስ አቁም ስምምነቱ ተግባራዊ መሆን ስለሚቻልበት ሁኔታ ላይ በስልክ መምከራቸውን ከክሬምሊን የወጡ መረጃዎች ያመላክታሉ፡፡በሶሪያ የሰባት ዓመታት የጦርነት ዘመንም በርካታ የተኩስ አቁም ስምምነቶች ሲፈረሙ በኢራን እና ሩሲያ መንግስታት አጋርነት ሲከሽፉ እንደነበርም ተስተውሏል፡፡ሞስኮ እና ቴህራን ዓላማቸው ከደማስቆ ጋር በመሆን ንጹሃንን ማጥቃት ሳይሆን በሞርታር የሚዋጉ ታጣቂዎችን ከሶሪያ ምድር ማጥፋት መሆኑን ያወሳሉ፡፡ዛሬም ጧት ድረስ በሶሪያ በተለይም በዱማ የጦር አውሮፕላኖች በምስራቅ ግሁታ አየር እያንዣበቡ መሆኑን የአይን እማኞች መግለጻቸውን እና የአከባቢው ነዋሪዎች ከአየር ጥቃቱ ለማምለጥ መደበቂያ የሚሆናቸውን መሬት መቆፈር መያያዛቸውን ሮይተርስ ዘግቧል፡፡ 